|  |
| --- |
| **ΠΑΡΑ ΤΙΣ ΘΕΤΙΚΕΣ ΑΠΟΦΑΣΕΙΣ ΤΗΣ ΚΥΒΕΡΝΗΣΗΣ, Η ΕΓΧΩΡΙΑ ΒΙΟΜΗΧΑΝΙΑ ΠΑΡΑΜΕΝΕΙ ΕΥΑΛΩΤΗ** |
| Από το 2019 μέχρι σήμερα, **η** **Κυβέρνηση εφάρμοσε με επιτυχία το μεταρρυθμιστικό της πρόγραμμα** το οποίο είχε ως κύριο άξονα την έμπρακτη ενίσχυση της ανταγωνιστικότητας των επιχειρήσεων του ιδιωτικού τομέα. Στο πλαίσιο αυτό κρίνονται **ως ιδιαίτερα θετικές** οι αποφάσεις για τη **μείωση των φορολογικών συντελεστών**, για τη **μείωση των ασφαλιστικών εισφορών και λοιπών φόρων**, για την απλοποίηση της νομοθεσίας για την αδειοδότηση των επιχειρήσεων, για τις γενικότερες πρωτοβουλίες εκσυγχρονισμού της νομοθεσίας που αφορά στην επιχειρηματικότητα, για το σχεδιασμό της «Εθνικής Στρατηγικής για τη Βιομηχανία», κλπ.. Επίσης **η Κυβέρνηση άσκησε ορθή πολιτική** **παρουσιάζοντας ισχυρά αντανακλαστικά στις προκλήσεις** που προέκυψαν **από την πανδημία**, με κύρια αυτή της **εξασφάλισης της βιωσιμότητας χιλιάδων μικρομεσαίων επιχειρήσεων** στη χώρα μας, απόφαση που κατάφερε **να διατηρήσει πολλές χιλιάδες θέσεις εργασίας**, εξασφαλίζοντας πρακτικά την κοινωνική συνοχή στη χώρα. Σήμερα **η Ελλάδα** βρίσκεται σε **σημείο καμπής**. Μετά και την έξοδό της από το καθεστώς ενισχυμένης εποπτείας από τους θεσμούς, **είναι υποχρεωμένη να επιλέξει τις κατάλληλες πολιτικές** για την εξασφάλιση βιώσιμης ανάπτυξης την επόμενη δεκαετία. Τούτο όμως πρέπει να συμβεί σε **διεθνές και εσωτερικό περιβάλλον** στο οποίο **υπάρχουν σοβαρές αβεβαιότητες για το εγγύς μέλλον, ισχυροί προβληματισμοί για την αναπτυξιακή κατεύθυνση και πρωτοφανείς γεωπολιτικές αναταράξεις, οι οποίες εντείνουν καθημερινά τη διεθνή αβεβαιότητα.** |

| **Διαπίστωση** | **Ενδεχόμενο** | **Πρόταση επίλυσης του προβλήματος** |
| --- | --- | --- |
| **Οι υπέρογκες αυξήσεις στα τιμολόγια** ενέργειας δημιουργούν ανησυχητικές συνέπειες σε πολλούς βιομηχανικούς κλάδους, κυρίως στην υψηλή και μέση τάση.Οι προβλέψεις των διεθνών αναλυτών κάνουν λόγο και για περαιτέρω αύξηση στις τιμές ενέργειας. | Υπέρογκες αυξήσεις του ενεργειακού τιμολογίου οδηγούν σε παύση λειτουργίας (κλείσιμο) μεταποιητικών επιχειρήσεων που χρησιμοποιούν τόσο «Υψηλή» όσο και «Μέση» Τάση. Οι επιπτώσεις στην εθνική οικονομία και στις τοπικές κοινωνίες, θα διευρύνουν περαιτέρω τις σημερινές περιφερειακές ανισότητες και τη λαϊκή δυσαρέσκεια. | * Θέσπιση πλαφόν ανώτατης τιμής στο φυσικό αέριο.
* Θέσπιση πλαφόν στην τιμή του ηλεκτρικού ρεύματος για τη βιομηχανία στα 150€/MWh, τιμή η οποία ήταν η ανώτατη που συμφωνήθηκε κατά την υπογραφή των τελευταίων διμερών συμβολαίων ΔΕΗ και καταναλωτών «Υψηλής Τάσης».
* Εξαίρεση συνολικά της εγχώριας βιομηχανίας από την πρόσφατη απόφαση της Ευρωπαϊκής Ένωσης για μείωση της κατανάλωσης φυσικού αερίου από τα κράτη μέλη κατά 15%.
* Εξαίρεση από τον προσωρινό μηχανισμό ΕΕΑΕΗ των ποσοτήτων που διοχετεύονται σε βιομηχανικούς καταναλωτές «Υψηλής Τάσης» που έχουν συνάψει συμβόλαια με σταθερή τιμή ηλεκτρικού ρεύματος. Τούτο διότι σήμερα εξαιρούνται από τις επιδοτήσεις οι βιομηχανικοί καταναλωτές που έχουν συμβάσεις με σταθερές τιμές, γεγονός που δεν τους επιτρέπει αφενός να διαπραγματευθούν και αφετέρου να συνάψουν μακροχρόνιες συμβάσεις ΥΤ με σταθερή τιμολόγηση.
 |
| Στο πλαίσιο της αλλαγής του παραγωγικού υποδείγματος, **η παρούσα Κυβέρνηση** **αποφάσισε** από την ημερομηνία εκλογής της **την αύξηση της συνεισφοράς της μεταποίησης στο ΑΕΠ της χώρας.** Όμως, η «Εθνική Στρατηγική για τη Βιομηχανία» αποφασίσθηκε τρία χρόνια μετά. Επιπλέον, απομένει οι γενικές στρατηγικές κατευθύνσεις του σχεδίου να εξειδικευθούν σε εφαρμόσιμες πολιτικές και μέτρα.  | Οι γεωπολιτικές επιπτώσεις, η αύξηση του πληθωρισμού και οι διαρκείς ανατιμήσεις των προϊόντων, συντελούν στην περαιτέρω μείωση της ανταγωνιστικότητας των Ελληνικών μεταποιητικών επιχειρήσεων, με σοβαρές πιθανότητες απώλειας αγορών και μείωσης – αντί για αύξηση – της συνεισφοράς της μεταποίησης στο ΑΕΠ της χώρας.  | * Ενεργοποίηση των «Ομάδων Εργασίας» για την εξειδίκευση της «Εθνικής Στρατηγικής για τη Βιομηχανία».
* Δημιουργία τόσο «κλαδικών», όσο και «περιφερειακών» ομάδων εργασίας.
* Οι «Ομάδες Εργασίας» να λειτουργήσουν με αυστηρό χρονοδιάγραμμα παρουσίασης δράσεων που θα έχουν μετρήσιμα αποτελέσματα και τα οποία θα παρουσιασθούν εντός τριών μηνών.
* Ετήσια αξιολόγηση των επιπτώσεων της «Εθνικής Στρατηγικής για τη Βιομηχανία» στη μεγέθυνση της μεταποιητικής βάσης, στην περιφερειακή ανάπτυξη και στην άμβλυνση των περιφερειακών ανισοτήτων και ακολούθως αναθεώρηση πολιτικών, προγραμμάτων και στόχων.
 |
| Η συντριπτική **πλειοψηφία των μεταποιητικών επιχειρήσεων αδυνατεί να προσλάβει** μεσαία στελέχη και εργατικό δυναμικό, εξαιτίας της σχετικής **ανεπάρκειας στην αγορά εργασίας την τελευταία δεκαετία.** Επίσης, διαπιστώνεται μεγάλη έλλειψη σε προσωπικό που θα διαθέτει «τεχνικές δεξιότητες «κυρίως στον τομέα της πληροφορικής καθώς και σε «τεχνικά επαγγέλματα» που υποστηρίζουν τη βιομηχανία. Το συγκεκριμένο είναι ιδιαίτερα έντονο στην περιφέρεια.  | * Σταδιακή παύση λειτουργίας πολλών μικρομεσαίων μεταποιητικών επιχειρήσεων με έδρα την Ελληνική περιφέρεια.
* Απειλή για την κοινωνική συνοχή, ειδικά στην επαρχία.
 | * Σχεδιασμός και άμεση υλοποίηση προγραμμάτων εκπαίδευσης στα ΑΕΙ ΙΕΚ στον κλάδο της πληροφορικής και χρηματοδότηση επαγγελματικής κατάρτισης από φορείς του ιδιωτικού τομέα για την ανάπτυξη προσόντων και δεξιοτήτων εργαζομένων και ανέργων για «τεχνικά επαγγέλματα» ενδιαφέροντος της βιομηχανίας.
* Ειδικά προγράμματα – κίνητρα για την ανάσχεση του κύματος αστυφιλίας των τελευταίων ετών και την επιστροφή ή τη μετοίκιση εργαζομένων από τα μεγάλα αστικά κέντρα στην περιφέρεια.
* Νομοθετικές πρωτοβουλίες και θέσπιση προγραμμάτων ούτως ώστε να δοθεί η δυνατότητα σε πρόσφυγες και μετανάστες να απασχοληθούν στη βιομηχανία.
 |
| Η ανταγωνιστικότητα των Ελληνικών επιχειρήσεων εξαρτάται σε μεγάλο βαθμό από παράγοντες όπως η **εξωστρέφεια** και η δημιουργία **διεθνών συνεργασιών**, μέσω της πραγματοποίησης **κοινών επενδύσεων και επιχειρηματικών σχημάτων** με ξένες επιχειρήσεις. Με τον τρόπο αυτό μπορούν να παραχθούν διεθνώς εμπορεύσιμα προϊόντα και να επιτευχθεί υψηλός βαθμός εξωστρέφειας της Ελληνικής οικονομίας. | Σε περίπτωση που δεν επιτευχθεί ο στόχος αύξησης της εξωστρέφειας της Ελληνικής οικονομίας μέσω διεθνών συνεργασιών και κοινών επενδύσεων, η χώρα δεν θα μπορεί τα επόμενα χρόνια να επιτύχει εξωστρεφή επιχειρηματική δραστηριότητα, με προφανές αποτέλεσμα την οπισθοδρόμηση. | Το διεθνές κύρος του Πρωθυπουργού κ. Κυριάκου Μητσοτάκη, αποτελεί στην παρούσα κρίσιμη συγκυρία τη μεγάλη ευκαιρία για την επιχειρηματικότητα, η οποία πρέπει να αξιοποιηθεί κατάλληλα για την προσέλκυση διεθνών κεφαλαίων και την υλοποίηση διεθνών συνεργασιών και κοινών επενδύσεων.* Προτείνεται να αναληφθεί πρόγραμμα επιχειρηματικών αποστολών υπό την αιγίδα και με την παρουσία του ίδιου του Πρωθυπουργού κ. Κυριάκου Μητσοτάκη.
* Έμφαση θα πρέπει να δοθεί στη δημιουργία κοινών επιχειρηματικών σχημάτων στη μεταποίηση, στον πρωτογενή τομέα της παραγωγής και στην έρευνα και τεχνολογία.
 |
| **Η** **επιχειρηματική βάση της Θράκης και της Ηπείρου** επιβαρύνεται με υπέρογκο λειτουργικό κόστος, γεγονός που μειώνει κατακόρυφα την ανταγωνιστικότητα των προϊόντων που παράγονται στις εν λόγω περιφέρειες και αποτρέπει τις επενδύσεις στις συγκεκριμένες περιοχές.  | Το υπέρογκο λειτουργικό κόστος των προϊόντων που παράγονται στη Θράκη και στην Ήπειρο, μειώνει κατακόρυφα την κερδοφορία και τη ρευστότητα των τοπικών επιχειρήσεων και δεν τους επιτρέπει να προβούν ούτε στις απαραίτητες επενδύσεις εκσυγχρονισμού και αύξησης παραγωγικότητας, ούτε και στην πρόσληψη νέου προσωπικού, αφού η ετήσια μεγέθυνσή τους είναι μηδαμινή έως ανύπαρκτη, επειδή ακριβώς εργάζονται στο όριο της βιωσιμότητας. | Άμεση υποβολή προς την Ευρωπαϊκή Ένωση (ΕΕ) – ΓΔ Ανταγωνισμού – αιτήματος εξαίρεσης για να ισχύσουν τα ακόλουθα:* Επιδότηση του μεταφορικού κόστους για όλες τις μεταποιητικές επιχειρήσεις της Θράκης και της Ηπείρου, κατά το πρότυπο που ήδη έχει εφαρμοσθεί σε άλλες περιοχές της χώρας. (π.χ. Δωδεκάνησα)
* Επιδότηση εργοδοτικών εισφορών για τις μεταποιητικές επιχειρήσεις της Θράκης και της Ηπείρου σε ποσοστό 50%
* Επιδότηση εργοδοτικών εισφορών για νεοπροσλαμβανόμενα στελέχη σε ποσοστό 100% για δύο (2) χρόνια, κατά το πρότυπο του προγράμματος δημιουργίας των 100.000 θέσεων εργασίας.
* Παροχή δανείων σε επιχειρήσεις της Θράκης και της Ηπείρου για επενδύσεις και κεφάλαιο κίνησης, με επιδοτούμενο το 50% του επιτοκίου.
 |
| Ο **αγροδιατροφικός τομέας** στη χώρα μας θεωρείται ως ο κλάδος της μεταποίησης με μεγάλη προοπτική συνεισφοράς στην εθνική ανάπτυξη, στη δημιουργία θέσεων εργασίας και στην κοινωνική συνοχή σε τοπικό επίπεδο. Μέχρι σήμερα, και παρά τις επανειλημμένες παρεμβάσεις του ΣΒΕ, δεν έχει ασκηθεί έμμεση κλαδική βιομηχανική πολιτική για την έμπρακτη υποστήριξη του εν λόγω κλάδου, κατά το πρότυπο άλλων χωρών της Ευρωπαϊκής Ένωσης. Λόγω της κρίσης στην Ουκρανία, και για την αποφυγή κατάρρευσης της τροφοδοσίας της εγχώριας αγοράς με είδη πρώτης ανάγκης, αποτελεί μονόδρομο για τη χώρα μας η αναδιάρθρωση των καλλιεργητικών εκτάσεων, ούτως ώστε σε βάθος χρόνου η Ελλάδα να είναι αυτάρκης σε προϊόντα του πρωτογενούς τομέα της παραγωγής.  | Ο πρωτογενής τομέας στη χώρα μας εισφέρει το ισχνότατο 3 – 4% στο ΑΕΠ, ενώ τη δεκαετία του 1970 το αντίστοιχο ποσοστό ήταν στο 18%. Αυτό έχει ως συνέπεια την ανεπάρκεια μεγάλων ποσοτήτων παραγόμενων εγχωρίως προϊόντων του πρωτογενούς τομέα για τη μεταποίησή τους από τη βιομηχανία. Στο πλαίσιο αυτό, ελλοχεύει ο κίνδυνος συρρίκνωσης του κλάδου και η διακοπή λειτουργίας επιχειρήσεων, οι οποίες αν είχαν τη δυνατότητα προμήθειας επαρκών ποσοτήτων πρώτων υλών, με βεβαιότητα θα αναπτύσσονταν κατακόρυφα, με προφανείς θετικές συνέπειες στην εθνική οικονομία.  | * Κίνητρα για τη δημιουργία νέων γεωργικών και κτηνοτροφικών μονάδων
* Κίνητρα για τη συνεργασία γεωργικών και κτηνοτροφικών μονάδων με εγχώριες μεταποιητικές επιχειρήσεις.
* Προκήρυξη προγραμμάτων πιστοποίησης αγροτικών προϊόντων.
* Αναμόρφωση του ν. 4673/2020 για τους αγροτικούς συνεταιρισμούς, ούτως ώστε να αποτελέσει έναν «νόμο – πλαίσιο» για την οργάνωση και τη λειτουργία των συνεταιρισμών στη χώρα.
* Νομοθετικές πρωτοβουλίες και θέσπιση προγραμμάτων ούτως ώστε να δοθεί η δυνατότητα σε πρόσφυγες και μετανάστες να απασχοληθούν σε γεωργικές εκμεταλλεύσεις και κτηνοτροφικές μονάδες.
 |